
Is-Sur Johan Van Overtveldt
President
Kumitat għall-Baġits
BRUSSELL
Suġġett:	<Titre>Opinjoni dwar l-emenda tar-Regolament (UE, Euratom) 2020/2093 li jistabbilixxi l-qafas finanzjarju pluriennali għas-snin mill-2021 sal-2027 - </Titre><DocRef>(2023/0201R(APP))</DocRef>

Sur President,
Skont il-proċedura inkwistjoni, il-Kumitat għall-Impjiegi u l-Affarijiet Soċjali ngħata l-istruzzjoni li jippreżenta opinjoni lill-kumitat tiegħek u ddeċieda li jibgħat din l-opinjoni fil-forma ta’ ittra.
Il-Kumitat għall-Impjiegi u l-Affarijiet Soċjali eżamina l-kwistjoni u fil-laqgħa tiegħu tat-18 ta’ Lulju 2023 iddeċieda li jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu.
Dejjem tiegħek,
Dragoş Pîslaru


SUĠĠERIMENTI
A.	Billi l-kuntest kurrenti ta’ inflazzjoni għolja u ta’ diversi kriżijiet għamel pressjoni kbira fuq il-limiti massimi tal-QFP li għaddejjin, u naqqas il-marġni disponibbli biex jindirizzaw l-isfidi kurrenti u futuri tal-UE, biex jintlaħqu l-għanijiet tal-UE fit-tul u l-kapaċità tiegħu li jżomm livell suffiċjenti ta’ investimenti fil-programmi u l-politiki tal-UE, inkluż fi prijoritajiet importanti bħat-tranżizzjoni ġusta, ekoloġika u diġitali; billi dawn id-diversi kriżijiet qed jaffettwaw is-sitwazzjoni soċjali u ekonomika fl-UE, fost l-oħrajn, is-swieq tax-xogħol u l-kundizzjonijiet tal-għajxien tal-UE, u jirriskjaw li jkollhom impatt negattiv fuq it-tkabbir u l-impjiegi; billi l-baġit tal-UE jrid iwieġeb b’mod effettiv għall-ħtiġijiet li qed jevolvu u jappoġġahom fi kriżijiet, b’mod partikolari meta ż-żieda fl-inflazzjoni u ż-żidiet rapidi fil-prezzijiet tal-ikel u tal-enerġija madwar l-UE qed jaffettwaw il-popolazzjonijiet l-aktar vulnerabbli, u qed ikomplu jżidu l-inugwaljanzi u jaggravaw il-faqar; billi l-pagi mhumiex mistennija li jiżdiedu malajr daqs l-inflazzjoni u għalhekk il-ħaddiema qed jitilfu l-kapaċità tal-akkwist u jistgħu jaraw il-kundizzjonijiet tal-għajxien tagħhom imorru għall-agħar; billi dan se jagħmel ukoll pressjoni akbar fuq il-kapaċità tal-politika soċjali, kif ukoll fuq l-istabbilizzaturi awtomatiċi, bħall-iskemi nazzjonali tal-qgħad;
B. 	Billi madwar 96,5 miljun Ewropew jew 21,9 % tal-popolazzjoni tal-UE bħalissa jinsabu f’riskju ta’ faqar u esklużjoni soċjali, b’24,7 % tat-tfal fl-UE li jinsabu f’riskju ta’ faqar u esklużjoni soċjali; billi madwar 34 miljun Ewropew, jew kważi 6,9 % tal-popolazzjoni tal-UE, ma jistgħux jaffordjaw isaħħnu djarhom b’mod suffiċjenti, skont stħarriġ tal-2021 madwar l-Unjoni kollha[footnoteRef:1]; billi b’mod ġenerali, l-Osservatorju tal-Faqar Enerġetiku stima li aktar minn 50 miljun unità domestika fl-UE jesperjenzaw faqar enerġetiku;  [1:  Premessa 13 tar-Regolament dwar il-Fond Soċjali għall-Klima:
https://eur-lex.europa.eu/legal-content/MT/TXT/?uri=CELEX%3A32023R0955&qid=1686746723482] 

C.	billi l-miri tal-pjan ta’ azzjoni tal-Pilastru Ewropew tad-Drittijiet Soċjali għandhom l-għan li l-UE jkollha mill-inqas 78 % tal-popolazzjoni tagħha bejn l-età ta’ 20 u 64 sena f’impjieg, mill-inqas 60 % tal-adulti kollha fit-taħriġ kull sena u tnaqqis fl-għadd ta’ persuni f’riskju ta’ faqar jew esklużjoni soċjali b’mill-inqas 15-il miljun, inklużi mill-inqas 5 miljun tifel u tifla; billi l-pjan ta’ azzjoni adotta wkoll sensiela ta’ proposti sabiex jintlaħqu dawk l-għanijiet sal-2030; billi fil-kuntest kurrenti, l-ilħuq ta’ dawn il-miri qed isir aktar diffiċli, minħabba ż-żieda mbassra fil-faqar u l-qgħad; billi s-sistemi ta’ protezzjoni soċjali qegħdin taħt pressjoni kbira biex itaffu l-impatt soċjali tal-kriżi, jagħtu appoġġ lir-refuġjati u jiżguraw kundizzjonijiet ta’ għajxien deċenti u aċċess għal servizzi essenzjali ta’ kwalità, bħas-saħħa, l-edukazzjoni u l-akkomodazzjoni, għal kulħadd;
D.	billi forza tax-xogħol b’ħiliet speċjalizzati hija kruċjali biex jiġu żgurati tranżizzjonijiet ekoloġiċi u diġitali soċjalment ekwi u ġusti, u biex jissaħħu l-kompetittività sostenibbli u r-reżiljenza tal-Unjoni fid-dawl ta’ xokkijiet esterni negattivi; billi ħiliet aktar adegwati u mqabbla aħjar jiftħu opportunitajiet ġodda u jagħtu s-setgħa lill-individwi biex jipparteċipaw bis-sħiħ fis-suq tax-xogħol, fis-soċjetà u fid-demokrazija, biex jisfruttaw u jibbenefikaw mill-opportunitajiet tat-tranżizzjonijiet ekoloġiċi u diġitali, u biex jeżerċitaw id-drittijiet tagħhom; billi s-Sena Ewropea tal-Ħiliet hija maħsuba, permezz ta’ taħriġ mill-ġdid u titjib tal-ħiliet, biex tappoġġja t-tkabbir sostenibbli tal-ekonomija soċjali tas-suq tal-Unjoni u biex tindirizza n-nuqqas ta’ ħiliet esperjenzat minn 77 %[footnoteRef:2] tal-kumpaniji madwar l-Unjoni, bl-għan li tagħti spinta lill-kompetittività tagħha u tikkontribwixxi għall-ħolqien ta’ impjiegi ta’ kwalità. [2:  https://commission.europa.eu/strategy-and-policy/priorities-2019-2024/europe-fit-digital-age/european-year-skills-2023_mt] 

E	Billi l-programmi NextGenerationEU bħal ReactEU, il-Fond għal Tranżizzjoni Ġusta (JTF) u l-Faċilità għall-Irkupru u r-Reżiljenza żguraw irkupru ekonomikament u soċjalment sostenibbli, ġust, inklużiv u nondiskriminatorju; billi l-istrument Ewropew għall-appoġġ temporanju biex jittaffew ir-riskji tal-qgħad f’emerġenza (SURE) adottat mill-Kummissjoni kien suċċess; billi l-Pjattaforma tat-Teknoloġiji Strateġiċi għall-Ewropa (STEP) hija parti mir-rispons Ewropew għall-ħtieġa li tingħata spinta lill-investimenti f’teknoloġiji kritiċi u emerġenti fl-Ewropa, biex jiġu indirizzati n-nuqqas ta’ ħaddiema u l-ħtiġijiet b’rabta mal-ħiliet, u għandha l-għan li ssaħħaħ is-sovranità u s-sigurtà Ewropej, issaħħaħ il-kompetittività tal-Unjoni u t-tranżizzjonijiet ekoloġiċi u diġitali;
1.	Jissottolinja r-rwol ċentrali li għandu l-baġit tal-UE fit-twettiq tal-prijoritajiet politiċi tal-Unjoni, inkluż is-suċċess tat-tranżizzjonijiet ekoloġiċi u diġitali, mhux l-inqas billi tingħata attenzjoni partikolari liż-żoni remoti u r-reġjuni ultraperiferiċi, lis-setturi intensivi fl-enerġija u lill-ħaddiema b’livell baxx ta’ ħiliet sabiex dawn jiġu mħarrġa mill-ġdid u jtejbu l-ħiliet tagħhom, jinħolqu impjiegi ta’ kwalità u kundizzjonijiet tax-xogħol deċenti; jenfasizza l-importanza ta’ pagi adegwati u l-protezzjoni tas-sigurtà soċjali, standards għoljin tas-saħħa u s-sikurezza okkupazzjonali u opportunitajiet bilanċjati tal-ġeneru, biex jinqered il-faqar, jitnaqqsu l-inugwaljanzi, u jitrawwem irkupru inklużiv u soċjalment ġust, sostenibbli u nondiskriminatorju; jisħaq fuq il-ħtieġa ta’ sistemi nazzjonali robusti ta’ protezzjoni soċjali, skemi ta’ xogħol b’ħinijiet iqsar biex jiġu evitati l-konsegwenzi drastiċi tas-sensji u l-benefiċċji tal-akkomodazzjoni għal persuni fil-bżonn; jirrikonoxxi l-importanza tal-promozzjoni tat-tkabbir, l-awtonomija strateġika u l-indipendenza enerġetika, filwaqt li jiġi pprovdut appoġġ qawwi, b’mod partikolari għall-ġenerazzjoni żagħżugħa, it-tfal, il-familji, il-ħaddiema u l-intrapriżi żgħar u ta’ daqs medju, u jitrawwem żvilupp sostenibbli li ma jħalli lil ħadd jibqa’ lura u jiżgura l-koeżjoni u l-konverġenza soċjali ‘l fuq; jitlob li tingħata attenzjoni speċjali lill-gruppi b’introjtu baxx u vulnerabbli, bħal persuni fil-faqar jew fir-riskju tal-faqar u l-esklużjoni soċjali, filwaqt li, fl-istess ħin, jiġu appoġġjati l-unitajiet domestiċi b’introjtu medju billi jiġi żgurat li jibqgħu s-sinsla tas-soċjetajiet tagħna u li jista’ jkollhom biżżejjed opportunitajiet biex jikbru bil-ħsieb li titrawwem il-koeżjoni ekonomika u soċjali ġenerali; jisħaq ukoll fuq l-importanza li tiġi żgurata Unjoni Ewropea tas-Saħħa aktar robusta wara l-kriżi tal-COVID-19, jiġu promossi l-istat tad-dritt, il-valuri tal-UE u d-drittijiet fundamentali, jitrawmu opportunitajiet aħjar u ugwali għal kulħadd, u tiġi żgurata Unjoni aktar b’saħħitha għall-poplu tagħha u fid-dinja;
2.	Jinnota li l-kuntest ekonomiku u politiku nbidel minn mindu ġie nnegozjat il-QFP kurrenti; jisħaq li d-daqs u l-istruttura tal-QFP kurrenti kif miftiehem fl-2020 ma humiex adatti biex jirreaġixxu malajr u jindirizzaw l-isfidi l-ġodda u s-sitwazzjonijiet ta’ kriżijiet futuri filwaqt li fl-istess ħin iżommu l-investimenti fil-programmi u l-politiki tal-UE u li s-sitwazzjoni taħt l-Intestatura 2b hija estremament inkwetanti minħabba marġni limitati ħafna u pressjoni kbira kkawżati minn inflazzjoni għolja; jilqa’ l-fatt li l-Kummissjoni ressqet proposta għal reviżjoni tal-QFP li tinkludi soluzzjoni sostenibbli għall-ħlas lura taż-żieda fl-ispejjeż tad-dejn (“l-Istrument EURI”) li b’hekk tissalvagwardja l-programmi tan-NextGenerationEU kontra t-tnaqqis u toħloq spazju fi strumenti speċjali bħall-Faċilità għall-Irkupru u r-Reżiljenza, ReactEU, il-JTF u InvestEU; jemmen madankollu li din il-proposta ma tilħaqx l-ambizzjonijiet tal-UE u jtenni għalhekk it-talba tiegħu għal reviżjoni urġenti, komprensiva u ambizzjuża tal-QFP 2021-2027, b’baġit akbar u flus ġodda sabiex jiġu appoġġjati t-tkabbir u l-investiment sostenibbli u jkunu jistgħu jiġu appoġġjati l-objettivi strateġiċi tal-istrateġija Ewropa 2020, l-Aġenda 2030 għall-Iżvilupp Sostenibbli, kif ukoll l-istrumenti previsti fil-leġiżlazzjoni l-ġdida, bħall-Akkademji Ewropej b’Emissjonijiet Żero Netti taħt l-Att dwar l-Industrija b’Emissjonijiet Żero Netti u l-inizjattivi stabbiliti fl-EPSR u fid-Dikjarazzjoni ta’ Porto; jinsisti fuq il-ħtieġa li jinżammu riżorsi adegwati għall-koeżjoni, il-konverġenza ekonomika u soċjali u li jitwettqu politiki importanti bħat-tranżizzjonijiet ġusti, ekoloġiċi u diġitali, kif ukoll li l-UE tkun tista’ tindirizza sfidi ġodda fis-snin li ġejjin; 
3.	Iqis li jeħtieġ li jitqiesu għadd ta’ kwistjonijiet fir-reviżjoni tal-QFP, jiġifieri l-importanza ta’ aktar flessibbiltà u riżorsi suffiċjenti fil-QFP biex jiġu appoġġjati t-tkabbir sostenibbli u l-investiment u jiġu indirizzati b’mod effettiv l-implikazzjonijiet soċjali u tas-suq tax-xogħol tal-pandemija tal-COVID-19 u l-gwerra ta’ aggressjoni Russa kontra l-Ukrajna, speċjalment il-qgħad; ifakkar li l-programmi deċiżi taħt il-QFP kurrenti u l-pakketti tagħhom għandhom jiġu rispettati u jinsisti li l-prijoritajiet soċjali u l-investimenti soċjali għandhom jissaħħu fir-reviżjoni tal-QFP u tal-QFP ta’ wara l-2027 biex tiġi żgurata dimensjoni soċjali b’saħħitha u ambizzjuża tal-baġit tal-UE;
4.	Jenfasizza r-rwol kruċjali tal-fondi u l-istrumenti finanzjarji tal-Unjoni, inklużi l-Faċilità għall-Irkupru u r-Reżiljenza (RRF) u r-REpowerEU biex jiġi żgurat irkupru ekonomikament u soċjalment sostenibbli, ġust, inklużiv u nondiskriminatorju; jinsisti li l-Fond Soċjali Ewropew Plus (FSE+) irid ikompli jkun il-mutur ewlieni għat-tisħiħ tad-dimensjoni soċjali tal-Unjoni f’konformità mal-prinċipji tal-Pilastru Ewropew tad-Drittijiet Soċjali; ifakkar li l-FSE+ huwa wkoll l-istrument ewlieni tal-UE biex tappoġġja lill-Istati Membri, lin-nies u lir-reġjuni biex jiksbu livelli għoljin ta’ impjiegi, li jeħtieġ li jkunu akkumpanjati minn pagi adegwati, kundizzjonijiet tax-xogħol deċenti, ambjenti tax-xogħol sikuri u kopertura tas-sigurtà soċjali, sabiex tinbena protezzjoni soċjali ġusta u tiġi żviluppata forza tax-xogħol b’ħiliet, kompetittiva u reżiljenti li tkun lesta għat-tranżizzjoni lejn ekonomija ekoloġika u diġitali u d-dinja futura tax-xogħol, għall-bini ta’ soċjetajiet inklużivi u koeżivi bl-għan li jinqered il-faqar u biex jitwettqu l-prinċipji stabbiliti fl-EPSR; jitlob għalhekk baġit tal-FSE+ imsaħħaħ b’mod sinifikanti, b’mod partikolari għall-ifqar fis-soċjetà tagħna; jinnota l-importanza tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG), il-Fond għal Tranżizzjoni Ġusta (JTF), ReactEU bir-riżorsi addizzjonali tiegħu għall-FSE+, l-Inizjattiva favur l-Impjieg taż-Żgħażagħ (YEI), u l-Fond għal Għajnuna Ewropea għall-Persuni l-Aktar fil-Bżonn (FEAD);
5.	Jirrikonoxxi li l-FSE+ u l-Faċilità għall-Irkupru u r-Reżiljenza jridu jikkontribwixxu għall-implimentazzjoni tal-EPSR billi jpoġġu l-prinċipji tiegħu fil-prattika u jintegraw l-objettivi soċjali fil-leġiżlazzjoni, il-politiki u l-pjanijiet ta’ implimentazzjoni rilevanti kollha marbuta man-NextGenerationEU; jisħaq li għandhom jiġu allokati riżorsi adegwati biex jiġu aġġornati u implimentati l-pjan ta’ azzjoni u l-miri tal-EPSR adottati f’Porto, jenfasizza li l-Faċilità għall-Irkupru u r-Reżiljenza kellha rwol sinifikanti fil-mitigazzjoni tal-kriżi u għandha tkun eżempju li għandu jiġi segwit fil-każ ta’ kriżijiet futuri u jisħaq fuq il-ħtieġa li jissaħħu s-sistemi ta’ protezzjoni soċjali u jsir investiment fis-sigurtà soċjali, l-aċċess għall-kura tas-saħħa u l-edukazzjoni, l-akkomodazzjoni affordabbli, l-impjiegi ta’ kwalità, it-taħriġ ta’ kwalità u s-servizzi soċjali għall-gruppi vulnerabbli; iqis li ammont sinifikanti tal-fondi għandu jiġi allokat għall-investimenti soċjali biex jissaħħu s-sistemi ta’ protezzjoni soċjali u jsir investiment fis-sigurtà soċjali, l-aċċess għall-kura tas-saħħa u l-edukazzjoni, l-akkomodazzjoni affordabbli, l-impjiegi, il-ġustizzja u s-servizzi soċjali għall-gruppi vulnerabbli, jistieden lill-Kummissjoni, f’dan ir-rigward, tiżgura persunal adegwat biex tappoġġja dan il-kompitu; jemmen li l-miri tal-faqar ta’ Porto għandhom jiġu kkomplementati fil-livell tal-UE bi pjan ta’ azzjoni u strateġija b’saħħitha kontra l-faqar appoġġjata minn investimenti sostanzjali li jindirizzaw l-aspetti kollha tal-faqar, inkluż il-faqar fost dawk li jaħdmu; 
6.	Ifakkar li ż-żgħażagħ ġew affettwati b’mod partikolari minn diversi kriżijiet f’termini ta’ impjieg, edukazzjoni, taħriġ u benesseri mentali; Jisħaq li l-QFP rivedut jeħtieġ li jipprijoritizza l-appoġġ għaż-żgħażagħ u l-miżuri biex jiġi miġġieled il-qgħad fost iż-żgħażagħ u biex jissaħħu l-inizjattivi eżistenti, bħall-Garanzija għaż-Żgħażagħ imsaħħa; 
7. 	Jenfasizza s-sitwazzjoni demografika fl-Unjoni li tirriżulta mit-tixjiħ tal-popolazzjoni, tnaqqis fil-fertilità u stennija tal-għomor ogħla; jinsisti fuq il-ħtieġa li jsir investiment fl-infrastrutturi soċjali biex tiġi indirizzata l-isfida demografika; jisħaq fuq in-nuqqas ta’ reazzjonijiet politiċi Ewropej u nazzjonali għall-impatt tat-tibdil demografiku; jilqa’ l-istrateġija Ewropea għall-kura u jitlob li tiġi appoġġjata fi ħdan il-QFP u jitlob lill-Istati Membri jagħmlu l-aħjar użu mill-fondi strutturali u ta’ investiment Ewropej għall-investiment fl-indukrar tat-tfal u l-kura għall-anzjani u oħrajn li jeħtieġu l-kura, permezz tal-FSE+, InvestEU u strumenti finanzjarji oħra li jinkoraġġixxu l-investiment soċjali;
8.	Jilqa’ l-ambizzjoni tal-Unjoni li żżid l-isforzi tagħha biex tiġġieled ir-rati allarmanti tal-faqar fost it-tfal u biex tikkontribwixxi għall-qerda tal-faqar fost it-tfal permezz tal-Garanzija Ewropea għat-Tfal li nħolqot reċentement; iwissi, madankollu, li l-kriżijiet kurrenti aggravaw u se jkomplu jaggravaw is-sitwazzjoni kurrenti li qed tiddeterjora għat-tfal fil-faqar jew f’riskju ta’ faqar, u se jkollhom konsegwenzi dejjiema; jinnota li, sa mill-ħolqien tagħha, l-Istati Membri diġà investew madwar EUR 9 biljun fil-Garanzija għat-Tfal; itenni t-talbiet tiegħu għal żieda urġenti fil-finanzjament għall-Garanzija Ewropea għat-Tfal b’baġit iddedikat ta’ mill-inqas EUR 20 000 000 000 għall-perjodu 2021-2027 u jinsisti li din issir parti mill-QFP rivedut[footnoteRef:3]; barra minn hekk jistieden lill-Kummissjoni tipprovdi r-riżorsi disponibbli kollha għall-implimentazzjoni b’mod effettiv tal-Garanzija għat-Tfal, inklużi l-FSE+, ir-ReactEU, u l-Faċilità għall-Irkupru u r-Reżiljenza, u jistieden lill-Istati Membri jagħmlu użu sħiħ minnhom; jistieden lill-Kummissjoni ttejjeb il-koordinazzjoni bejn il-pajjiżi tal-UE fl-implimentazzjoni tal-Pjanijiet ta’ Azzjoni ta’ Garanzija għat-Tfal u tivvaluta u tintegra aħjar l-impatt tal-politiki tal-UE u dawk nazzjonali dwar is-sitwazzjoni tat-tfal; [3:  Ir-Riżoluzzjoni tal-Parlament Ewropew tas-7 ta’ April 2022 dwar il-protezzjoni tal-UE tat-tfal u ż-żgħażagħ li qed jaħarbu minħabba l-gwerra fl-Ukrajna (https://www.europarl.europa.eu/doceo/document/TA-9-2022-0120_MT.html) u r-riżoluzzjoni tal-Parlament Ewropew tal-15 ta’ Diċembru 2022 dwar it-titjib tal-qafas finanzjarju pluriennali 2021-2027: baġit tal-UE reżiljenti u adegwat għal sfidi ġodda ( https://www.europarl.europa.eu/doceo/document/TA-9-2022-0450_MT.html  )

] 

9.	Jissottolinja li l-flessibbiltà temporanja u fuq terminu qasir introdotta fil-fondi tal-politika ta’ koeżjoni permezz tas-sensiela ta’ proposti ta’ Azzjoni ta’ Koeżjoni għar-Refuġjati fl-Ewropa (CARE) ipprovdiet għajnuna lill-Istati Membri biex jindirizzaw malajr l-impatt tal-gwerra kontra l-Ukrajna, għalkemm xorta waħda mhux biżżejjed għall-iskala tal-ħtieġa f’xi Stati Membri; jilqa’ l-proposta tal-Kummissjoni għal Faċilità ddedikata biex tappoġġja lill-Ukrajna għall-bqija tal-ipprogrammar tal-QFP biex jiġi żgurat finanzjament stabbli u prevedibbli taħt qafas li se jappoġġja l-istabbiltà finanzjarja tal-Ukrajna, jippromwovi l-irkupru u l-modernizzazzjoni tagħha filwaqt li jimplimenta riformi ewlenin fit-triq tal-adeżjoni tagħha;
10.	Jemmen li huma meħtieġa sforzi addizzjonali biex jiġi evitat il-qgħad u s-sottoimpjieg li jirriżultaw mill-gwerra, u jitlob it-tkomplija u l-finanzjament mill-ġdid ta’ SURE biex jiġu appoġġjati skemi ta’ xogħol b’ħinijiet iqsar u ħaddiema li jkunu temporanjament issensjati, sakemm il-konsegwenzi soċjoekonomiċi tal-gwerra jibqa’ jkollhom impatt negattiv fuq is-suq tax-xogħol; jitlob pakkett temporanju Ewropew ta’ reżiljenza soċjali li jikkoordina sett ta’ miżuri u mezzi biex jissaħħu s-sistemi tal-benesseri soċjali u tal-protezzjoni soċjali fl-UE; jisħaq li SURE wera li kien ta’ suċċess fil-ġlieda kontra l-qgħad bħala konsegwenza tal-pandemija tal-COVID-19;
11.	Itenni t-talbiet tiegħu lill-Kummissjoni biex tiżviluppa arkitettura ta’ governanza ekonomika fl-UE bbażata fuq il-flessibbiltà, is-solidarjetà, l-integrazzjoni, il-ġustizzja soċjali u l-konverġenza, l-ugwaljanza bejn il-ġeneri, is-servizzi pubbliċi ta’ kwalità għolja, inkluża sistema ta’ edukazzjoni pubblika ta’ kwalità u inklużiva, l-impjiegi ta’ kwalità u l-iżvilupp sostenibbli;
12.    Jistieden lill-Kummissjoni tiżviluppa strateġija xierqa għall-integrazzjoni tal-objettivi soċjali fl-infiq tal-Unjoni; iqis li metodoloġija ta’ integrazzjoni soċjali fil-baġit tal-Unjoni tkun meħtieġa sabiex jiġi żgurat li l-politiki kollha ffinanzjati mill-Unjoni jkunu konformi mal-20 prinċipju definiti fil-Pilastru Ewropew tad-Drittijiet Soċjali, u li l-infiq tal-Unjoni jikkontribwixxi għall-objettivi soċjali Ewropej jew tal-inqas ma jaħdimx kontra dawk l-objettivi; jitlob li jissaħħaħ l-involviment tas-sħab soċjali, u l-prinċipju tas-sħubija, fit-tfassil, l-implimentazzjoni u l-monitoraġġ tal-QFP f’termini tal-protezzjoni tad-drittijiet tal-ħaddiema u dawk soċjali, il-preservazzjoni tal-impjiegi, il-ħolqien ta’ impjiegi ta’ kwalità, u t-tranżizzjoni ġusta;
13.	Jinsab imħasseb li l-pagi bħalissa qed jonqsu minħabba l-inflazzjoni u sensiela ta’ xokkijiet eċċezzjonali fil-prezzijiet tal-enerġija; jenfasizza l-ħtieġa urġenti ta’ żidiet fil-pagi sabiex tiġi sostnuta d-domanda interna u t-tkabbir inklużiv, u biex jitnaqqas l-impatt tal-kriżi doppja fuq il-ħaddiema u l-unitajiet domestiċi; iqis li huma neċessarji sforzi addizzjonali fi ħdan il-baġit tal-UE u l-QFP biex tingħata għajnuna lis-sħab soċjali ħalli jiksbu żidiet fil-pagi permezz ta’ oqfsa tripartitiċi ta’ żvilupp tal-kapaċitajiet, b’hekk jitħaffef l-impatt pożittiv mistenni tal-proposta għal direttiva dwar il-pagi minimi adegwati u l-implimentazzjoni malajr tagħha;
14.	Itenni t-talba tiegħu lill-Kummissjoni biex tippreżenta metodoloġija ta’ traċċar għan-nefqa soċjali fil-baġit tal-UE bbażata fuq l-SDGs u l-prinċipji tal-EPSR, kif ukoll biex tinkludi indikaturi tal-benesseri fit-Tabella ta’ Valutazzjoni Soċjali u tkejjel l-impatt ġenerali ta’ fondi, strumenti u faċilitajiet differenti ffinanzjati taħt il-QFP fuq it-titjib tal-kundizzjonijiet tax-xogħol u l-benesseri[footnoteRef:4]; jinsisti li r-regoli li jirregolaw l-użu tal-fondi tal-UE għandhom ikunu allinjati mad-drittijiet soċjali u l-prinċipji demokratiċi, l-EPSR, l-SDGs u d-drittijiet fundamentali tal-ħaddiema; huwa tal-fehma li l-flus pubbliċi għandhom ikunu ta’ benefiċċju għal dawk li jħaddmu filwaqt li jirrispettaw id-drittijiet tal-ħaddiema u l-kundizzjonijiet tax-xogħol applikabbli; [4:  Ir-Riżoluzzjoni tal-Parlament Ewropew tal-5 ta’ April 2022 dwar il-linji gwida ġenerali għat-tħejjija tal-baġit 2023, Taqsima III – Kummissjoni ( https://www.europarl.europa.eu/doceo/document/TA-9-2022-0106_MT.pdf ) u l-Opinjoni tal-Kumitat għall-Impjiegi u l-Affarijiet Soċjali għall-Kumitat għall-Baġits
dwar il-baġit ġenerali tal-Unjoni Ewropea għas-sena finanzjarja 2024 - it-taqsimiet kollha (https://www.europarl.europa.eu/doceo/document/EMPL-AD-746942_MT.pdf )] 

15.	Jisħaq li l-FSE+ irid jipprovdi appoġġ adegwat għall-bini tal-kapaċità tas-sħab soċjali tal-UE, inkluż fil-forma ta’ taħriġ, miżuri ta’ networking u t-tisħiħ tad-djalogu soċjali, u għal attivitajiet imwettqa b’mod konġunt mis-sħab soċjali u l-organizzazzjonijiet tas-soċjetà ċivili;
16.	Jilqa’ t-tisħiħ ta’ InvestEU, il-Kunsill Ewropew tal-Innovazzjoni, il-Fond għall-Innovazzjoni u l-Fond Ewropew għad-Difiża li huma mistennija jwasslu għal investimenti fit-teknoloġiji kritiċi koperti mill-Att dwar l-Industrija b’Emissjonijiet Żero Netti bl-appoġġ ta’ STEP; u biex tissaħħaħ is-sovranità strateġika miftuħa tal-Unjoni; jitlob, konsegwentement, baġit ta’ mill-inqas EUR 102 000 000 għall-istabbiliment u l-funzjonament tal-akkademji ta’ ħiliet b’Emissjonijiet Żero Netti;
17.	Ifakkar li l-aġenziji Eurofound, EU-OSHA, Cedefop, ETF u ELA għandhom rwol importanti biex jipprovdu lill-istituzzjonijiet u lill-pajjiżi tal-Unjoni b’għarfien speċjalizzat b’mod partikolari dwar l-impjiegi u l-kwistjonijiet soċjali u li jeħtiġilhom jirċievu r-riżorsi finanzjarji u umani meħtieġa biex iwettqu l-kompiti tagħhom li qed jevolvu;
18.	Jenfasizza l-importanza tas-Sena Ewropea tal-Ħiliet 2023, inklużi azzjonijiet u politiki konkreti appoġġjati minn finanzjament adegwat mill-QFP biex jiġu żviluppati aktar il-miżuri dwar l-impjiegi u l-intraprenditorija.

